**ΑΝΑΚΟΙΝΩΣΗ ΣΥΛΛΟΓΩΝ ΣΥΝΤΑΞΙΟΥΧΩΝ ΕΠΙΣΤΗΜΟΝΩΝ**

Ο Σύλλογος Συνταξιούχων Δικηγόρων, ο Σύλλογος Συνταξιούχων Συμβολαιογράφων, η Πανελλήνια Ένωση Συνταξιούχων Υγειονομικών και η Ένωση Συνταξιούχων Ταμείου Ασφάλισης Μηχανικών και Εργοληπτών Δημοσίων Έργων, έλαβαν γνώση της από 27-8-2018 επιστολής που απέστειλε ο Διοικητής του ΕΦΚΑ κ. Λάμπρος Σέμπος στον Προϊστάμενο του Γ Τμήματος της Διεύθυνσης Νομικών Υποθέσεων του ΕΦΚΑ, Πρόεδρο της Ένωσης Εμμίσθων Δικηγόρων και μέλος του Δ.Σ. του ΔΣΑ κ. Ανδρέα Κουτσόλαμπρο. Στην επιστολή αυτή εκφράζεται η άποψη ότι ο κ. Κουτσόλαμπρος, ένεκα των επιστημονικών απόψεων που έχει εκφράσει με την συνδικαλιστική του ιδιότητα σχετικά με την ερμηνεία ορισμένων διατάξεων του Ν. 4387/2016, έχει απωλέσει την ικανότητά του να υπερασπίζεται τα συμφέροντα του ΕΦΚΑ και καλείται να ενεργεί εντός των πλαισίων της έμμισθης εντολής που τον συνδέει με αυτόν. Σε περίπτωση δε που κρίνει ότι υφίστανται τέτοιες διαφορές στην ερμηνεία και εφαρμογή της κείμενης νομοθεσίας μεταξύ αυτού και των υπηρεσιών του εντολέα του, που τον στερούν την ικανότητα να υπερασπίζει αυτόν, καλείται να ενεργήσει το αυτονόητο και να θέσει εαυτόν εκτός των Νομικών Υπηρεσιών του. Οι πάρα πάνω αναφερόμενες οργανώσεις των συνταξιούχων επιστημόνων φρονούν ότι με την επιστολή αυτή ο κ. Κουτσόλαμπρος ουσιαστικά καλείται σε παραίτηση λόγω της έκφρασης τεκμηριωμένων νομικών απόψεων στα πλαίσια της συνδικαλιστικής του δραστηριότητας ως Προέδρου της Ένωσης Εμμίσθων Δικηγόρων. Οι Σύλλογοι μας συμμερίζονται την άποψη του Δικηγορικού Συλλόγου Αθηνών, ότι είναι δηλαδή αναφαίρετο δικαίωμα του Δικηγόρου ως Δημόσιου Λειτουργού, να υπερασπίζεται προεχόντως τη νομιμότητα και να διατυπώνει δημόσια και τεκμηριωμένα τις επιστημονικές του απόψεις, ενώ δεν υπόκειται σε υποδείξεις και εντολές αντίθετες προς το νόμο και τις αρχές και πεποιθήσεις του. Πιστεύουμε ακράδαντα ότι ο κ. Κουτσόλαμπρος με την δημόσια έκφραση των επιστημονικών του απόψεων δεν απώλεσε ούτε στο ελάχιστο την ικανότητά του να υπερασπίζεται τα συμφέροντα του ΕΦΚΑ Δικαστικά ή εξώδικα, όπως ο νόμος ορίζει. Καλούμε λοιπόν τον κ. Διοικητή του ΕΦΚΑ να αποσύρει τις αιτιάσεις του κατά του κ. Κουτσόλαμπρου, που δεν βρίσκουν έρεισμα στις ισχύουσες νομικές διατάξεις. Σαν διακεκριμένος νομικός που είναι, πιστεύουμε ότι θα το πράξει.

Για τους πάρα πάνω αναφερόμενους Συλλόγους

Γιάννης Γουσέτη

Αριστείδης Δράγιος

Δημήτρης Γραμπάς

Κώστας Δούκας